**Likumprojekta „Grozījumi Eiropas ekonomisko interešu grupu likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2014. gada 28. novembra rīkojumu Nr. 694 apstiprinātā Uzņēmējdarbības vides uzlabošanas pasākumu plāna 2014.-2015. gadam 1.3. pasākuma 1. punkts, kas noteic, ka jāizstrādā grozījumi normatīvajos aktos, paredzot uzlabot Latvijas Republikas Uzņēmumu reģistrā (turpmāk – Uzņēmumu reģistrs) saņemto dokumentu un datu apstrādes procedūras, ieviešot jaunus tehnoloģiskos risinājumus Uzņēmumu reģistrā, sakārtot kārtību, kādā dokumenti tiek apstrādāti digitālajā formā, nezaudējot to juridisko statusu pēc to sadales.  Ministru prezidenta 2012. gada 28. decembra rezolūcija Nr. 111-1/127 (turpmāk - Rezolūcija), kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Uzņēmumu reģistrā saņemto dokumentu un datu apstrādes procedūru pilnveidošana.**  Šobrīd Uzņēmumu reģistra vestajos reģistros iesniedzamo veidlapu paraugus (ne vien veidlapu saturu, bet arī dizainu) nosaka 15 Ministru kabineta noteikumi, ar kuriem kopumā apstiprinātas 114 veidlapas. Tai skaitā uz Eiropas ekonomisko interešu grupu likuma (turpmāk – Likums) 4. panta otrās daļas pamata izdotie Ministru kabineta 2004.gada 30.novembra noteikumi Nr. 980 „Noteikumi par pieteikumu veidlapām ierakstu izdarīšanai Eiropas ekonomisko interešu grupu reģistrā” (turpmāk – Noteikumi) nosaka ierakstu izdarīšanai Eiropas ekonomisko interešu grupu reģistrā iesniedzamās 7 pieteikumu veidlapas.  Nepieciešamība grozīt Uzņēmumu reģistra vestajos reģistros iesniedzamo pieteikumu veidlapu apstiprināšanas kārtību konstatēta, Uzņēmumu reģistram veicot izvērtējumu par savā atbildībā esošo regulējumu atbilstoši Rezolūcijā noteiktajam. Rezolūcijā lūgts izvirzīt nozares regulējošo normatīvo aktu vienkāršošanu un administratīvā sloga mazināšanu, kā arī paredzēts atteikties no nevajadzīgā, apsverot, vai spēkā esošais regulējums un tā īstenošanā iesaistītais valsts pārvaldes darbinieku skaits ir samērīgs ar labumu, ko sabiedrība no tā gūst. Papildus reģistrācijas lietu pilnīgas elektronizācijas (Ministru kabineta ar 2013. gada 4. aprīļa rīkojumu Nr. 165 apstiprinātā Uzņēmējdarbības vides uzlabošanas pasākumu plāna 2013.-2014. gadam 1.4. pasākuma 1. punkta ietvaros) ieviešanai nepieciešams izveidot elektronizācijai pielāgotas veidlapas, nodrošinot dokumentu aprites kārtības maiņu.  Nepieciešamība Noteikumos noteikt pieteikumu veidlapu saturu izriet no likuma atrunas principa, kas minēts Administratīvā procesa likuma 11. pantā. Norādāms, ka prasība ar Noteikumiem apstiprināt veidlapās ietveramo būtisko informāciju, kas Eiropas ekonomisko interešu grupām jānorāda obligāti vai, pamatojoties uz kuru var tikt izdots nelabvēlīgs administratīvais akts, ir nepamatota likuma atrunas principa sakarā, jo bieži dublē vai pat ir pretrunā augstāka juridiskā spēka normatīvajam aktam, kurā jau norādītas pieteikumu veidlapās norādāmās ziņas.  Deleģējot Ministru kabinetam noteikt pieteikumu veidlapās norādāmās ziņas, likumdevējs nav deleģējis Ministru kabinetam tiesības pieprasīt norādīt kādas ziņas, kuras neizriet no augstāka juridiskā spēka normatīvā akta. Ievērojot minēto, situācija, kurā ar Noteikumiem, ar kuriem tiktu apstiprinātas pieteikumu veidlapās norādītās ziņas, tiktu prasīts norādīt informāciju, kas neizriet no augstāka juridiskā spēka normatīvā akta, būtu Ministru kabinetam noteiktā pilnvarojuma pārsniegšana. Līdz ar to vienīgais pieteikumu veidlapās norādāmo ziņu apstiprināšanas mērķis ar Noteikumiem ir vienuviet detalizēti, izsmeļoši uzskaitīt visas ziņas, kas, piesakot ieraksta izdarīšanu par tiesību subjektu vai juridisko faktu, jānorāda veidlapās.  Pārāk detalizēts regulējums rada vairāk problēmu nekā vispārīga norma, kuru elastīgi, negrozot likumpakārtoto normatīvo aktu, var piepildīt ar saturu atbilstoši saistītajiem likumiem. Turklāt šādu normu iespējams elastīgāk izmantot mainīgos apstākļos. Piemēram, izvēloties visas norādāmās ziņas detalizēti uzskaitīt Noteikumos, katru reizi, kad tiek grozīts augstāka juridiskā spēka normatīvais akts, jāgroza arī Noteikumi. Rezultātā rodas liekas grūtības nodrošināt normatīvo aktu savstarpēju koordinētību un saskaņotību. Papildus norādāms, ka šādu grozījumu Noteikumos izstrādāšanā un pieņemšanā iesaistītais valsts pārvaldes darbinieku skaits (Uzņēmumu reģistra, Tieslietu ministrijas, citu ministriju amatpersonas, Valsts sekretāru sanāksme, Ministru kabinets) ir nesamērīgs attiecībā pret labumu, ko sabiedrība no tā gūst.  Ievērojot iepriekš minēto, secināms, ka grozījumi Noteikumos rada normatīvo aktu grozījumu skaita un apjoma nevajadzīgu palielināšanos, kā arī pārmērīgu administratīvo slogu un liekus izdevumus valsts budžetam. Turklāt, ņemot vērā tiesību aktu projekta izstrādes un pieņemšanas laikietilpību, tiek kavēta pieteikumu veidlapu uzlabošana ar papildinājumiem, kuri attiecīgajiem tiesību subjektiem veidlapu aizpildīšanu padarītu saprotamāku un Uzņēmumu reģistra sniegtos pakalpojumus pieejamākus.  Ņemot vērā iepriekš minēto, nepieciešams atteikties no katrā Uzņēmumu reģistra vestajā reģistrā iesniedzamo pieteikumu veidlapu apstiprināšanas ar Ministru kabineta noteikumiem, tai skaitā no Eiropas ekonomisko interešu grupu reģistrā iesniedzamo pieteikumu veidlapu apstiprināšanas ar Noteikumiem.  Vienlaikus, ņemot vērā, ka vairākas pieteikumos norādāmās ziņas (tiesību subjektu vai juridisko faktu identificējošā informācija, norādāmās ziņas par pievienojamajiem dokumentiem, informācija par valsts nodevas vai maksas par publikāciju oficiālajā izdevumā „Latvijas Vēstnesis” samaksu, informācija par lēmuma saņemšanas veidu, kontaktinformācija saziņai) ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, šīs ziņas nosakāmas likumā „Par Latvijas Republikas Uzņēmumu reģistru” kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Likumā savukārt nosakāmas pieteikumu veidlapās norādāmās ziņas ierakstu izdarīšanai vai dokumentu reģistrācijai (pievienošanai lietai) Eiropas ekonomisko interešu grupu reģistrā. Nosakāms, ka, piesakot ierakstīšanai Eiropas ekonomisko interešu grupu, pieteikumā norādāmas visas sākotnēji ierakstāmās ziņas, savukārt, piesakot izmaiņas ierakstāmajās ziņās, pieteikumā norāda jaunās ziņas, kas mainījušās.  Šāda tiesiskā regulējuma rezultātā Eiropas ekonomisko interešu grupām pieteikumos ieraksta izdarīšanai vai dokumentu pievienošanai reģistrācijas lietai norādāmās ziņas būs noteiktas likuma „Par Latvijas Republikas Uzņēmumu reģistru” vispārīgajā regulējumā, normās, kas nosaka ierakstu saturu un īpašos gadījumos normās, kas regulē konkrēta ieraksta izdarīšanu un noteiktas Likumā vai Komerclikumā. Piesakot ierakstīšanai Eiropas ekonomisko interešu grupu, pieteikumā būs norādāmas visas ziņas, kas sākotnēji ierakstāmas Eiropas ekonomisko interešu grupu reģistrā, savukārt, iesniedzot pieteikumu par izmaiņu ierakstīšanu, tikai jaunās ziņas, atbilstoši ieraksta saturam. Vienlaikus, Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību, gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem pieteikumu veidlapas tiks uzlabotas ar papildinājumiem, kuri padarīs Uzņēmumu reģistra klientiem veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus. Izmantojot portatīvā dokumenta (*Portable Document Format* (PDF) *Forms*) formāta tehnoloģijas, Uzņēmumu reģistrā iesūtītās veidlapas saturs tiks atpazīts, nodrošinot datu automatizētu iegūšanu no pieteikumu veidlapām un importējot datus no veidlapām tieši Uzņēmumu reģistra informācijas sistēmā. Risinājums paredz datu iegūšanu no elektroniskā formā iesniegtajām pieteikumu veidlapām un ar roku aizpildītām veidlapām. Tādā veidā tiks nodrošināts, ka daļa veidlapās norādīto datu Uzņēmumu reģistra valsts notāram nebūs jāievada manuāli. Minētais risinājums mazinās ar pakalpojuma sniegšanu saistīto resursu patēriņu Uzņēmumu reģistram. Ievērojot minēto nepieciešams izslēgt Likumā noteikto deleģējumu Ministru kabinetam apstiprināt Eiropas ekonomisko interešu grupu reģistrā iesniedzamās pieteikumu veidlapas, vienlaikus Likumā korekti nosakot Uzņēmumu reģistram iesniedzamās ziņas un pieteikumu veidlapām pievienojamos dokumentus.  Vienlaikus, tā kā saskaņā ar Likuma 2. panta pirmo daļu Eiropas ekonomisko interešu grupu reģistrācijai un darbībai tiek piemēroti arī normatīvie akti, kuri regulē pilnsabiedrību reģistrāciju un darbību, jāņem vērā, ka pieteikumu veidlapās norādāmās ziņas būs jāskata kontekstā ar Komerclikumā noteikto attiecībā uz pilnsabiedrībām. Savukārt, lai precizētu pieteikumos norādāmās ziņas pilnsabiedrībām, jāveic grozījumi Komerclikumā.  Līdzīga satura grozījumus, nodrošinot vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, paredzēts veikt arī citos likumos, kuros noteikta Uzņēmumu reģistra vestajos reģistros iesniedzamo veidlapu apstiprināšanas kārtība. Ievērojot minēto, grozījumu Likumā spēkā stāšanās nosakāma vienlaikus ar attiecīgā satura grozījumiem likumā „Par Latvijas Republikas Uzņēmumu reģistru” un Komerclikumā.  Papildus atbilstoši Oficiālo publikāciju un tiesiskās informācijas likuma 2. panta pirmajai daļai Likumā termins “laikraksts” aizstājams ar terminu „oficiālais izdevums”.  Tāpat, ņemot vērā, ka 2011. gada 1. jūlijā stājās spēkā grozījumi Komerclikumā, kas noteica, ka ziņas par personas dzīvesvietu vairs nav komercreģistrā ierakstāmās ziņas, minētais regulējums izslēdzams arī Likumā. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta „Grozījumi Eiropas ekonomisko interešu grupu likumā” (turpmāk – Likumprojekts) tiesiskais regulējums attiecināms uz Uzņēmumu reģistra vestajā Eiropas ekonomisko interešu grupu reģistrā jau reģistrētajiem tiesību subjektiem, kā arī tiem, kas nākotnē iesniegs pieteikumus ierakstu izdarīšanai Eiropas ekonomisko interešu grupu reģistrā. Uz 2015. gada 4. februāri Uzņēmumu reģistrā reģistrēti 3 tiesību subjekti, kas normatīvajos aktos noteiktajā kārtībā nav izslēgti no Eiropas ekonomisko interešu grupu reģistra.  Tāpat tiesiskais regulējums ietekmēs arī Uzņēmumu reģistra nodarbinātos, nodrošinot jaunu, ērtāku risinājumu datu ievadei Uzņēmumu reģistra informācijas sistēmā par reģistrējamajiem tiesību subjektiem Eiropas ekonomisko interešu grupu reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēto grozījumu spēkā stāšanās rezultātā samazināsies administratīvais slogs Eiropas ekonomisko interešu grupu reģistrā ierakstāmajiem tiesību subjektiem. Uzņēmumu reģistra klientiem turpmāk nebūs jāsaskaras ar nepilnīgām veidlapām un pašiem jāvērtē to saturs, gadījumos, ja veidlapas nav bijis iespējams laikā aktualizēt, strauju normatīvo aktu grozījumu rezultātā. Tāpat Uzņēmumu reģistram atbilstoši klientu ieteikumiem būs iespēja operatīvi papildināt pieteikumu veidlapu paraugus ar fakultatīvi norādāmu informāciju, kas atvieglos klientiem veidlapu aizpildīšanu un Uzņēmumu reģistra sniegto pakalpojumu pieejamību.  Likumprojektā paredzēto grozījumu spēkā stāšanās rezultātā samazināsies Uzņēmumu reģistra nodarbinātajiem ar pakalpojumu sniegšanu saistītās izmaksas un laika resursu patēriņš. Tāpat Likumprojektā paredzētie grozījumi samazinās administratīvo resursu patēriņu Tieslietu ministrijai, kā arī saskaņošanas procesā iesaistītajām ministrijām, iestādēm un Ministru kabinetam kopumā – turpmāk augstāka juridiskā spēka grozījumu gadījumā, kas attiektos uz veidlapās ieraksta izdarīšanai Eiropas ekonomisko interešu grupu reģistrā norādāmajām ziņām vai pieteikumiem pievienojamajiem dokumentiem vairs nebūs jāizstrādā vai jāsaskaņo grozījumi Ministru kabineta noteikumos. |
| 3. | Administratīvo izmaksu monetārs novērtējums | Ņemot vērā, ka Likumprojekts neparedz jaunu informācijas sniegšanas pienākumu anotācijas punkts nav aizpildāms. |
| 4. | Cita informācija | Saistībā ar atteikšanos no veidlapu apstiprināšanas ar Noteikumiem norādāms, ka Uzņēmumu reģistrs izveidos elektronizācijai pielāgotas veidlapas, kuras tiks publicētas Uzņēmumu reģistra mājaslapā, kā arī piedāvātas klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto veidlapu izmantošanu. |
| |  |  |  | | --- | --- | --- | | |  | | --- | | **III. Tiesību akta projekta ietekme uz valsts budžetu un pašvaldību budžetiem** | | *Likumprojekts šo jomu neskar.* | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem grozījumiem Likumā jāstājas spēkā vienlaikus ar saistītajiem grozījumiem likumā „Par Latvijas Republikas Uzņēmumu reģistru”.  Vienlaikus ar Likumprojekta spēkā stāšanos spēku zaudēs Noteikumi. |
| 2. | Atbildīgā institūcija | Tieslietu ministrija, Uzņēmumu reģistrs. |
| 3. | Cita informācija | Lai arī nepieciešamie normatīvo aktu grozījumi ir apjomīgi, tie nākotnē novērsīs tiesiski nepamatotu un nelietderīgu normatīvo aktu grozījumu skaita un apjoma palielināšanos, vienlaikus ievērojami uzlabojot Uzņēmumu reģistra klientiem sniegto pakalpojumu pieejamību. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzņēmumu reģistrs klientu ērtībai izveidos un apstiprinās elektronizācijai pielāgotas veidlapas, kuras gan publicēs Uzņēmumu reģistra mājaslapā, gan piedāvās klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto veidlapu izmantošanu. Tāpat attiecīgos pieteikumu veidlapu paraugus plānots nepieciešamības gadījumā papildināt un uzlabot atbilstoši sabiedrības mērķgrupas ieteikumiem. |
| 2. | Sabiedrības līdzdalība projekta izstrādē | Sabiedrības līdzdalība nodrošināta, izstrādājot likumprojektu „Grozījumi likumā „Par Latvijas Republikas Uzņēmumu reģistru””.  2014.gada 8.septembrī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta „Grozījumi likumā „Par Latvijas Republikas Uzņēmumu reģistru”” izstrādē, norādot uz būtiskajām plānotajām izmaiņām, kas skars Uzņēmumu reģistra, tai skaitā Eiropas ekonomisko interešu grupu reģistra klientus. |
| 3. | Sabiedrības līdzdalības rezultāti | Līdz 2015. gada 27. jūnijam nav saņemts neviens iebildums vai priekšlikums par likumprojektā „Grozījumi likumā „Par Latvijas Republikas Uzņēmumu reģistru”” plānotajām izmaiņām, kas skars Uzņēmumu reģistra klientus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

22.08.2016. 18:52

1902

L. Letiņa

67031734, Laima.Letina@ur.gov.lv